એપીએમસી પરિસરમાં પેંધા પડી ગયેલા ડાયરીના ડાકૂઓની બધી જ ગેરકાયદે પ્રવૃત્તિથી સત્તાધિશો વાકેફ હોવાનું કહેવાય છે… વ્યાજનો ગોરખધંધો કરતા સફેદકોલર માફિયાઓ એપીએમસીમાં ગાળા પણ ધરાવે છે અને તેમણે તે ગાળાઓ ભાડે ચઢાવી દીધા છે… એપીએમસીના કાયદા મુજબ આ રીતે ગાળા ભાડે ચઢાવવા ગેરકાયદે છે… વ્યાજંકવાદ વિરોધી ઝુંબેશમાં એપીએમસીની પ્રાથમિકતા એટલા માટે છે કે અહીં ભોગ બનનાર છેવાડાના માણસો છે… રોજબરોજની અસ્તિત્વની લડાઈમાં હક માટે પ્રતિકાર કરવાનું સામર્થ્ય તેઓ પાસે છે નહીં… કારમી મંદીના વાતાવરણમાં ઇન્કમટેક્સ વિભાગ પોતાના લક્ષ્યાંકો સિદ્ધ કરવા વ્યાપાર-ઉદ્યોગને ટાર્ગેટ કરવાની જગ્યાએ આ વ્યાજંકવાદીઓ પર ધ્યાન કેન્દ્રીત કરે તો લક્ષ્યાંકથી અનેકગણી વધુ વસૂલાત શક્ય બને એટલું જ નહીં બિનહિસાબી નાણું વ્યવહારમાંથી બજારને અસ્તવ્યસ્ત કરતું બંધ થાય… થોડા સમય પહેલા કિશોર ભજીયાવાલા નામના એક વ્યાજંકવાદી પર ઇન્કમટેક્સે કાર્યવાહી કરી તેનો સરવાળો ૧૫૦૦ કરોડ આ તર્કને સમર્થન આપવા પર્યાપ્ત આધાર છે… વ્યાજ પર ધિરાણને ધંધો બનાવી બેઠેલા અસામાજિક વ્યાપારીઓથી બજારને મુક્ત કરાવવું એ પોલીસ- ઇન્કમટેક્સ- અખબાર- સ્વૈચ્છિક સંગઠનોની સંયુક્ત જવાબદારી છે… અખબાર તરીકે સંદેશ પોતાની જવાબદારી અદા કરવામાં કોઈની સાડાબારી નહીં રાખે…